REGOLAMENT TAL-KUMMISSJONI (KE) Nru 1044/2009
tal-4 ta’ Novembru 2009
li jemenda r-Regolament (KE) Nru 274/2009 li jiffissallimitu kwantitattiv għall-esportazzjonijiet taz-zokkor u l-iżoglukożju lil hinn mill-kwota sa tmiem is-sena tas-suq 2009/2010
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1) [Regolament dwar l-OKS Unika], u b’mod partikolari l-ewwel subparagrafu tal-Artikolu 61(d), flimkien mal-Artikolu 4 tiegħu,
Billi:
(1)
Skont l-ewwel subparagrafu tal-Artikolu 61(d) tar-Regolament (KE) Nru 1234/2007, iz-zokkor prodott matul sena ta’ kummerċjalizzazjoni li jaqbeż il-kwota msemmija fl-Artikolu 56 ta’ dak ir-Regolament jista’ jiġi esportat biss skont il-limitu kwantitattiv li għandu jiġi ffissat.
(2)
Ir-regoli dettaljati ta’ implimentazzjoni għal esportazzjoni ‘l barra mill-kwota, b’mod partikolari rigward il-kwistjoni tal-liċenzji tal-esportazzjoni, huma stabbiliti bir-Regolament tal-Kummissjoni (KE) Nru 951/2006 tat-30 ta’ Ġunju 2006 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 318/2006 dwar il-kummerċ ma’ pajjiżi terzi fis-settur taz-zokkor (2). Madankollu, il-limitu kwantitattiv għandu jiġi ffissat għal kull sena tas-suq, fid-dawl tal-opportunitajiet possibbli fis-swieq tal-esportazzjoni.
(3)
Ir-Regolament tal-Kummissjoni (KE) Nru 274/2009 (3) ffissal-limitu kwantitattiv għall-esportazzjonijiet taz-zokkor barra mill-kwota għal 650 000 tunnellata fir-rigward tas-sena tas-suq 2009/2010. Madankollu, skont l-aktar previżjonijiet reċenti maħruġa fil-bidu tal-ħsad taz-zokkor tal-pitravi 2009/2010, joħroġ biċ-ċar li minħabba l-kundizzjonijiet klimatiċi eċċezzjonalment favorevoli ammont tassew importanti taz-zokkor tal-pitravi barra l-kwota kien ser ikun prodott fil-Komunità. L-ammont ta’ zokkor barra l-kwota li jrid jiġi prodott fl-2009/2010 kien stmat inizjalment għal madwar 3-4 miljun tunnellata, li jista’ jwassal għal problemi serji ta’ ħżin u jwassal biex kwantità kbira ta’ zokkor tintiret bħala kwota taz-zokkor fis-sena kummerċjali 2010/2011. Għalhekk huwa neċessarju li jiżdied il-limitu tal-esportazzjonijiet taz-zokkor barra l-kwota għal 1 350 000 tunnellata fir-rigward tas-sena kummerċjali 2009/2010.
(4)
Ir-Regolament (KE) Nru 274/2009 għandu għaldaqstant jiġi emendat skont dan.
(5)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Fl-Artikolu 1 tar-Regolament (KE) Nru 274/2009, il-paragrafu 1 għandu jinbidel b’dan li ġej:
“1. Għas-sena tas-suq 2009/2010, li tibda mill-1 ta’ Ottubru 2009 sat-30 ta’ Settembru 2010, il-limitu kwantitattiv imsemmi fl-ewwel subparagrafu tal-Artikolu 61(d) tar-Regolament (KE) Nru 1234/2007 għandu jkun 1 350 000 tunnellata għall-esportazzjonijiet mingħajr rifużjoni ta’ zokkor abjad barra mill-kwota kopert bil-kodiċi tan-NM 1701 99.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Novembru 2009.